Y Gymraeg Enwi, cychwyn, cymhwyso a dehongli 1 1 Enw’r Rheoliadau hyn yw Rheoliadau Safonau’r Gymraeg (Rhif 8) 2022. 2 Daw’r Rheoliadau hyn i rym ar 31 Hydref 2022. 3 Mae’r Rheoliadau hyn yn gymwys o ran Cymru. 4 Yn y Rheoliadau hyn— ystyr “ aelod o staff ” (“ member of staff ”) yw cyflogai i gorff neu berson naturiol sy’n gweithio i gorff ond nid aelod o fwrdd na chyngor y corff hwnnw (a rhaid dehongli “ staff ” (“ staff ”) yn unol â hynny); ystyr “ corff ” (“ body ”) yw person a restrir yn Atodlen 6; ystyr “ un sydd wedi cofrestru ” (“ registrant ”) yw person sy’n preswylio fel arfer yng Nghymru ac sydd wedi ei gofrestru â chorff neu’n gwneud cais i fod wedi ei gofrestru â chorff; ystyr “ unigolyn ” (“ individual ”) yw person naturiol sy’n preswylio fel arfer yng Nghymru ac yn gweithredu yn ei enw ei hun ond nid yw’n cynnwys un sydd wedi cofrestru sy’n gweithredu yn rhinwedd ei swydd fel un sydd wedi cofrestru; ystyr “ wedi ei gofrestru ” (“ registered ”) yw wedi ei gofrestru mewn cofrestr y mae’r corff yn ei chynnal yn rhinwedd unrhyw ddeddfiad. 5 Yn y Rheoliadau hyn— a mae cyfeiriadau at unrhyw weithgaredd sy’n cael ei gyflawni gan gorff, neu at unrhyw wasanaeth sy’n cael ei ddarparu gan gorff, i’w darllen fel pe baent yn cynnwys cyfeiriad at y gweithgaredd hwnnw yn cael ei gyflawni ar ran y corff, neu at y gwasanaeth hwnnw yn cael ei ddarparu ar ran y corff, gan drydydd parti o dan drefniadau a wneir rhwng y trydydd parti a’r corff; b yn unol â hynny, oni bai bod hysbysiad cydymffurfio yn darparu i’r gwrthwyneb, bydd corff wedi methu â chydymffurfio â safon mewn cysylltiad â gweithgaredd y mae wedi trefnu iddo gael ei gyflawni, neu wasanaeth y mae wedi trefnu iddo gael ei ddarparu, gan drydydd parti os nad yw’r gweithgaredd hwnnw neu’r gwasanaeth hwnnw wedi ei gyflawni neu ei ddarparu yn unol â’r safon. 6 Nid oes dim byd yn y Rheoliadau hyn sy’n ei gwneud yn ofynnol i gorff gydymffurfio â safon mewn cysylltiad â gweithgaredd a gyflawnir ganddo neu wasanaeth a ddarperir ganddo pan fo’n cyflawni’r gweithgaredd hwnnw neu’n darparu’r gwasanaeth hwnnw ar ran trydydd parti o dan drefniadau a wneir rhyngddo ef a’r trydydd parti. Safonau a bennir 2 1 Yn Atodlen 1— a mae Rhan 1 yn pennu safonau cyflenwi gwasanaethau; b mae Rhan 2 yn darparu bod rhaid i hysbysiad cydymffurfio ei gwneud yn ofynnol i gorff gydymffurfio â safonau penodol a bennir yn Rhan 1 os yw wedi ei gwneud yn ofynnol i’r corff gydymffurfio â safonau penodol eraill; c mae Rhan 3 yn diffinio nifer o eiriau ac ymadroddion. 2 Yn Atodlen 2— a mae Rhan 1 yn pennu safonau llunio polisi; b mae Rhan 2 yn diffinio nifer o eiriau ac ymadroddion. 3 Yn Atodlen 3— a mae Rhan 1 yn pennu safonau gweithredu; b mae Rhan 2 yn darparu bod rhaid i hysbysiad cydymffurfio ei gwneud yn ofynnol i gorff gydymffurfio â safonau penodol a bennir yn Rhan 1 os yw wedi ei gwneud yn ofynnol i’r corff gydymffurfio â safonau penodol eraill; c mae Rhan 3 yn diffinio nifer o eiriau ac ymadroddion. 4 Yn Atodlen 4— a mae Rhan 1 yn pennu safonau cadw cofnodion; b mae Rhan 2 yn diffinio nifer o eiriau ac ymadroddion. 5 Yn Atodlen 5— a mae Rhan 1 yn pennu safonau sy’n ymdrin â materion sy’n atodol i’r materion yr ymdrinnir â hwy yn y safonau a bennir yn Atodlenni 1 i 4; b mae Rhan 2 yn gwneud darpariaeth ynghylch dehongli’r safonau atodol. Safonau sy’n benodol gymwys 3 1 Mae Gweinidogion Cymru yn awdurdodi Comisiynydd y Gymraeg i roi hysbysiad cydymffurfio i’r personau a restrir yn Atodlen 6 sy’n ei gwneud yn ofynnol iddynt gydymffurfio ag unrhyw un neu ragor o’r safonau a bennir o dan reoliad 2 ac Atodlenni 1 i 5. 2 Ond nid awdurdodir y Comisiynydd i roi hysbysiad cydymffurfio i’r Awdurdod Safonau Proffesiynol ar gyfer Iechyd a Gofal Cymdeithasol sy’n ei gwneud yn ofynnol iddo gydymffurfio â safon 20 a safonau 23 i 32. Jeremy Miles Gweinidog y Gymraeg ac Addysg, un o Weinidogion Cymru 13 Gorffennaf 2022